b'\n_START_ARTICLE_\nKivikeraamika\n_START_PARAGRAPH_\nKivikeraamika on keraamika liik, milles saviesemed p\xc3\xb5letatakse k\xc3\xb5rgel temperatuuril, ligikaudu 1150-1500 \xcb\x9aC juures kivik\xc3\xb5vaks, mist\xc3\xb5ttu tooted on vastupidavamad kui madalkuumuskeraamika._NEWLINE_Ajalooliselt on kivikeraamika k\xc3\xbcll noorem kui madalkuumuskeraamika, kuna vajaliku kuumuse saavutamine ja hoidmine pika aja v\xc3\xa4ltel oli tehniliselt keeruline, kuid see tehnoloogia on siiski \xc3\xbcpris vana: Induse kultuuris valmistati kivikeraamikat suurel hulgal juba 2600\xe2\x80\x931900 eKr. Varaseid n\xc3\xa4iteid on leitud ka Hiinast, kus tootmine muutus suuremahuliseks alates Hani d\xc3\xbcnastiast. Keskaja alguseks oli kivikeraamika levinud teisteski Ida-Aasia kultuurides Jaapanist Korea ja Taini. Euroopas seevastu levis kivikeraamika alles hiliskeskajal, kuna siinsed p\xc3\xb5letusahjud olid v\xc3\xa4hem efektiivsed ja vajalikud saviliigid haruldasemad. Algselt oli see suurel m\xc3\xa4\xc3\xa4ral Saksamaa eksporttoode, K\xc3\xb6lni ja Siegburgi bartmann-kannusid ja muid kivikeraamilisi n\xc3\xb5usid kasutati varauusajal ka Eesti linnades._NEWLINE_Traditsiooniliselt on Ida-Aasias liigitatud keraamika k\xc3\xb5rg- ja madalkuumuskeraamikaks, v\xc3\xb5rdsustades kivikeraamika \xc3\xbcldjuhul portselaniga. Kivikeraamika eristamine temperatuuriskaalal madalkuumuskeraamika (1000-1200 \xc2\xb0C) ja portselani (1200-1400 \xc2\xb0C) vahel paikneva keraamikaliigina p\xc3\xa4rineb Euroopast._NEWLINE_T\xc3\xa4nap\xc3\xa4eval eristatakse keraamikat\xc3\xb6\xc3\xb6stuses viit liiki kivikeraamikat: traditsioonilist, peen-, keemilist, kuumuskindlat ja elektrilist. Liigituse aluseks on nii tootmisviisid kui ka funktsioonid, n\xc3\xa4iteks kasutatakse keemilist kivikeraamikat sageli t\xc3\xb6\xc3\xb6stuslike hapete hoiustamiseks'